Document ID: 32014R0923

KOMISIJAS REGULA (ES) Nr. 923/2014
(2014. gada 25. augusts),
ar kuru groza Eiropas Parlamenta un Padomes Regulas (EK) Nr. 1333/2008 II pielikumu attiecībā uz tādu alumīnija laku lietošanu dažās pārtikas kategorijās, kas ir pagatavotas no riboflavīniem (E 101) un košenila, karmīnskābes, karmīniem (E 120), un Regulas (ES) Nr. 231/2012 pielikumu attiecībā uz riboflavīnu (E 101) specifikācijām
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu un 14. pantu,
tā kā:
(1)
Regulas (EK) Nr. 1333/2008 II pielikumā ir noteikts Savienības atļauto pārtikas piedevu saraksts un to lietošanas nosacījumi.
(2)
Komisijas Regulā (ES) Nr. 231/2012 (2) ir noteiktas Regulas (EK) Nr. 1333/2008 II un III pielikumā uzskaitīto pārtikas piedevu specifikācijas.
(3)
Minēto Savienības atļauto pārtikas piedevu sarakstu un specifikācijas var atjaunināt saskaņā ar Eiropas Parlamenta un Padomes Regulas (EK) Nr. 1331/2008 (3) 3. panta 1. punktā minēto vienoto procedūru vai nu pēc Komisijas iniciatīvas, vai pēc pieteikuma saņemšanas.
(4)
Eiropas Pārtikas nekaitīguma iestāde (turpmāk “Iestāde”) 2008. gada 22. maija atzinumā (4) ieteica samazināt alumīnija pieļaujamo nedēļas devu (TWI) līdz 1 mg/kg ķermeņa svara nedēļā. Turklāt Iestāde uzskatīja, ka lielā daļā Savienības intensīvi patērētāji, īpaši bērni, bieži pārsniedz pārskatīto TWI. Lai nodrošinātu, ka pārskatītā TWI netiek pārsniegta, ar Komisijas Regulu (ES) Nr. 380/2012 (5) tika grozīti alumīniju saturošu pārtikas piedevu, tostarp alumīnija laku, lietošanas nosacījumi un daudzumi.
(5)
Regula (ES) Nr. 380/2012 paredz, ka līdz 2014. gada 31. jūlijam ir atļauts izmantot alumīnija lakas, kas pagatavotas no jebkuras Regulas (EK) Nr. 1333/2008 II pielikuma B daļas 1. tabulā uzskaitītās krāsvielas. Savukārt no 2014. gada 1. augusta ir atļauts izmantot tikai tās alumīnija lakas, kas pagatavotas no Regulas (EK) Nr. 1333/2008 II pielikuma A daļas 3. tabulā uzskaitītajām krāsvielām, un tikai tajās pārtikas kategorijās, par kurām minētā pielikuma E daļā ir skaidri norādīti noteikumi par alumīnija maksimālo robežvērtību no lakām.
(6)
2013. gada laikā tika iesniegti pieteikumi atļaujai izmantot alumīnija lakas, kas pagatavotas no riboflavīniem (E 101), un pagarināt atļauju lietot alumīnija lakas, kas pagatavotas no košenila, karmīnskābes, karmīniem (E 120), un saskaņā ar Regulas (EK) Nr. 1331/2008 4. pantu minētie pieteikumi ir darīti pieejami dalībvalstīm. Lai nepārkāptu Regulu (ES) Nr. 380/2012, īpaša uzmanība, izskatot minētos pieteikumus, tika veltīta iespējamai eksponētībai alumīnijam.
(7)
Krāsainajās alumīnija lakās krāsviela tiek padarīta nešķīstoša, un tā funkcionē savādāk nekā tai ekvivalentā krāsviela (piemēram, ir stabilāka attiecībā pret gaismu, pH un karstumu, tāpēc krāsa neizbalo un nodrošina savādāku krāsas toni, nekā parastā krāsa), padarot krāsvielu lakas veidā piemērotu konkrētiem tehniskiem izmantošanas veidiem.
(8)
Atļaujot lietot no riboflavīniem pagatavotas alumīnija lakas, tiks nodrošināta alternatīva citu dzelteno krāsvielu alumīnija lakām pārtikā, kurā ir atļauts izmantot alumīnija lakas. No košenila, karmīnskābes, karmīniem pagatavotu alumīnija laku pieprasītais lietošanas daudzums ir neliels, un lietošanas atļaujas pagarinājums attiecas vai nu uz nišas produktiem, vai produktiem, kurus uzturā nelieto bērni. Attiecībā uz pasterizētiem zivju ikriem termiskās apstrādes dēļ ir vajadzīgs lielāks lietošanas daudzums, lai garantētu stabilu krāsu produkta derīguma termiņa laikā. Nav sagaidāms, ka atļaujas piešķiršana no riboflavīniem pagatavotām alumīnija lakām un atļaujas pagarinājums no košenila, karmīnskābes, karmīniem pagatavotām alumīnija lakām varētu būtiski ietekmēt kopējo eksponētību alumīnijam.
(9)
Saskaņā ar Regulas (EK) Nr. 1331/2008 3. panta 2. punktu, lai atjauninātu Regulas (EK) Nr. 1333/2008 II pielikumā iekļauto Savienības atļauto pārtikas piedevu sarakstu, Komisijai ir jālūdz Iestādes atzinums, izņemot gadījumus, kad šādi atjauninājumi nevar nelabvēlīgi ietekmēt cilvēku veselību. Atļaujas piešķiršana no riboflavīniem pagatavotām alumīnija lakām un atļaujas pagarinājums no košenila, karmīnskābes, karmīniem pagatavotām alumīnija lakām ir minētā saraksta atjauninājums, kas nevarētu nelabvēlīgi ietekmēt cilvēku veselību, tāpēc Iestādes atzinumu lūgt nav nepieciešams.
(10)
Regulas (ES) Nr. 231/2012 pielikumā noteikts, ka krāsvielu alumīnija lakas veidā var lietot tikai tad, ja tas konkrēti norādīts. Tādēļ, atļaujot lietot no riboflavīniem (E 101) pagatavotas alumīnija lakas, nepieciešams grozīt minētās pārtikas piedevas specifikācijas, kas dotas Regulas (ES) Nr. 231/2012 pielikumā, attiecībā uz tādu alumīnija laku lietošanu, kas pagatavotas no krāsvielām.
(11)
Tādēļ attiecīgi būtu jāgroza Regulas (EK) Nr. 1333/2008 II pielikums un Regulas (ES) Nr. 231/2012 pielikums.
(12)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1333/2008 II pielikumu groza saskaņā ar šīs regulas I pielikumu.
2. pants
Regulas (ES) Nr. 231/2012 pielikumu groza saskaņā ar šīs regulas II pielikumu.
3. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 25. augustā

Labels: 0
3
17